คุณคะ ดิฉันอายุ 31 ปี ได้ไปคลินิกเอกชนเพื่อตรวจอัลตราซาวน์มดลูกแล้วพบเนื้องอกที่กล้ามเนื้อลูกก้อน 8 ซม.กับ 3 ซม. อยู่ติดกัน แล้วไปตรวจที่ รพ.อีกครั้งพบเหมือนกันคะ อยากถามว่าสามารถปล่อยตั้งครรภ์ได้เลยมั้ยค่ะ จะอันตรายกับตัวเองและเด็กมั้ยค่ะ เพราะคลินิกบอกว่าให้ผ่าออกก่อน แต่ รพ. บอกว่าสามารถปล่อยตั้งครรภ์ได้ค่ะ
สวัสดีค่ะ เนื้องอกมดลูกเป็นเนื้องอกชนิดหนึ่งที่ไม่มีอันตรายและมีโอกาสน้อยมากที่จะกลายเป็นมะเร็งมดลูก เนื้องอกชนิดนี้มักเกิดในผู้หญิงวัย 30-40 ปีไปจนถึงวัยหมดประจำเดือน ซึ่งผู้หญิงที่มีเนื้องอกบริเวณมดลูกอาจมีปัญหาเกี่ยวกับการตั้งครรภ์และการคลอดบุตรหากไม่รับการรักษาการมีเนื้องอกมดลูกในขณะตั้งครรภ์อาจเพิ่มความเสี่ยงต่างๆเช่น ภาวะรกลอกตัวก่อนกำหนด ปัญหาในการเจริญเติบโตของทารกในครรภ์ ภาวะเลือดออกในการตั้งครรภ์ไตรมาสแรก ทารกอยู่ในท่าก้น และการคลอดก่อนกำหนด เป็นต้น นอกจากนี้ เนื้องอกมดลูกบางชนิดอาจทำให้เกิดภาวะมีบุตรยาก การแท้งบุตร และเพิ่มความเสี่ยงในการผ่าคลอดอีกด้วยดังนั้นควรต้องแจ้งกับแพทย์ที่ดูแลเรื่องการวางแผนการตั้งครรภ์ เพื่อแพทย์จะพิจารณาว่าจากขนาดและตำแหน่งของเนื้องอกมดลูกว่าสามารถตั้งครรภ์ได้อย่างปลอดภัยหรือไม่ หรือต้องทำการผ่าตัดออกก่อนที่จะตั้งครรภ์หรือเปล่า ถ้าแพทย์แจ้งว่าสามารถตั้งครรภ์ได้ก็น่าจะทำได้ และให้รีบไปฝากครรภ์แต่เนิ่นๆเพื่อแพทย์จะได้เฝ้าดูครรภ์ ไม่ให้มีภาวะแทรกซ้อนต่างๆดังที่กล่าวไปค่ะ